钦定古今图书集成/明伦汇编/闺媛典/第115卷 > 贞母阡记 徐一夔
## 钦定古今图书集成/明伦汇编/闺媛典/第115卷 > 贞母阡记 徐一夔

“贞母阡”者，昂上人之母禹氏所葬处也。阡在崇德县
之石门镇。初，张氏陷姑苏，江浙丞相檄苗獠以御之。
苗獠素暴悍，所过务淫劫。时禹氏从其夫吴避地石
门，苗獠前队将过其处，禹氏有姿色，自度不免，亟告
其夫，具舟出避。比登舟，前队已策马至，叱禹氏使弗
避，禹氏遂跃水死。其夫仓卒葬之镇侧而去。时上人
年才十三，含哀茹毒，从其父适越。未几，其父亦没于
兵。上人无依，走金华山中，学为浮屠。时兵事方殷，日
夜虞其母墓或毁，遂渡浙江，抵石门，行泣，访墓所在，
四顾草莽，莫知葬处。有语之者曰：“非物色吴贞妇所
葬处耶？”此是，上人见墓不毁，且悲且喜。将治墓，会国
家已取元，诏巨儒纂修《元史》，上人曰：“治墓且可缓，不
宜使吾母懿节泯没。”遂走京师，以其母死事告于史
氏。一时秉史笔者多其父友咸为文词送之，皆美上
人为浮屠而不失儒者之行也。乃还治墓，剪荆棘，培
土壤，以固兆域。既固，将去墓而还事其浮屠师乃具
汤茗以召里之长者，且告之曰：“吾母不幸而死，乃托
体魄于此，经涉丧乱，而墓幸无恙，里长者之赐也。今
粗修治，而不肖托迹沙门，不能守先墓，又将去此，愿
长者终惠之。”长者佥曰：“吾党宜谋所以护之，使不知
者不至践且伐也。”乃本其母之行，表之曰《贞母阡》云。
呜呼！以孝悌告人，虽悍夫劲卒，未有不动心者。孝弟
之心，人皆有之。里长者既相与谋护其墓，而崭然石
表立于荒坵野水之滨，斯诚义举矣。里名胜母，曾子
不入，过兹阡者固将竦然而敬，宁有践且伐者哉？使
有践且伐者，是无仁心者也。世宁有无仁心者得恣
其行而莫之禁乎？上人可无虞。或曰：“为上人计，返其
初服，乃为合道。”虽然，曰亲曰师，均有恩义在焉，上人
必有以处之矣。乃为之记。